Diari Oficial de la Generalitat Valenciana


Sumari del DOGV 3303, del 07-08-1998 (1998/6654)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Agricultura, Pesca i Alimentació de la Generalitat Valenciana i la Caja de Ahorros de Murcia, per al suport al sector agroalimentari valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3303

Data del DOGV
:   07-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6654


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Agricultura, Pesca i Alimentació de la Generalitat Valenciana i la Caja de Ahorros de Murcia, per al suport al sector agroalimentari valencià. [1998/X6654]
  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació de la Generalitat Valenciana i la Caja de Ahorros de Murcia, el 28 de novembre de 1997, un Conveni de col·laboració per al suport al sector agroalimentari valencià, i en compliment del que estableix la clàusula novena del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0543/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts.
  
Conveni de col·laboració entre la Conselleria d'Agricultura, Pesca i Alimentació de la Generalitat Valenciana i la Caja de Ahorros de Murcia, per al suport al sector agroalimentari valencià
  
València, 28 de novembre de 1997
  
Reunits
  
La Sra. Maria Àngels Ramon-Llin i Martínez, consellera d'Agricultura, Pesca i Alimentació de la Generalitat Valenciana, facultada per l'acord del Govern Valencià, de data 21 de febrer de 1994.
  
El Sr. Carlos Egea Krauel, en nom i representació de l'entitat Caja de Ahorros de Murcia, com a director general, facultat per a aquest acte amb poder suficient.
  
Exposen
  
Que aquest conveni, subscrit entre la Conselleria d'Agricultura, Pesca i Alimentació de la Generalitat Valenciana i la Caja de Ahorros de Murcia harmonitzant els esforços de l'administració de la Generalitat Valenciana i les entitats privades, té com a finalitat optimar l'ús dels recursos disponibles per donar un impuls al sector agroalimentari valencià a fi de situar-lo, en termes de competitivitat, al nivell dels països més avançats d'Europa.
  
Que, mitjançant la firma d'aquest conveni, es pretén incentivar el sector a través d'una política de reducció del cost dels crèdits acompanyada, segons els casos, de subvencions als tipus d'interés i al cost d'obtenció d'aval, de manera que s'obtinguen els recursos necessaris de costos similars als que tenen en aquest moment els productors comunitaris i, simultàniament, que aquests recursos es canalitzen d'acord amb les prioritats i orientacions establides.
  
Que, en conjunt, els fons que es posaran a disposició del sector agroalimentari valencià assoliran la xifra de 180.000 milions de pessetes, al llarg dels sis anys de vigència del conveni, amb una distribució anual de 30.000 milions de pessetes.
  
Que, per això, les parts acorden subscriure aquest conveni, d'acord amb les següents
  
Clàusules
  
Primera. Objecte del conveni
  
L'objecte d'aquest conveni és fixar els termes de col·laboració entre la Caja de Ahorros de Murcia i la Conselleria d'Agricultura, Pesca i Alimentació de la Generalitat Valenciana, des d'ara, la Conselleria, en l'establiment d'una línia de finançament amb condicions especials dirigida al sector agroalimentari valencià.
  
Amb aquesta finalitat, l'entitat financera firmant estableix una oferta de fons prestables per al període comprés entre la data de la firma d'aquest conveni i el 31 de desembre de 1999 per un import global de 2.200 milions de pessetes, a raó de 200 milions de pessetes per a 1997 i 1.000 milions de pessetes anuals per a 1998 i 1999.
  
Segona. Finalitat dels préstecs
  
Els préstecs concedits a l'empara d'aquest conveni podran destinar-se a:
  
a) El finançament de noves inversions en plans de millora d'explotacions agrícoles i ramaderes, com també de la flota pesquera.
  
b) El finançament de noves inversions en empreses agroalimentàries, tant industrials com comercialitzadores de productes agroalimentaris i pesquers.
  
c) La correcta estructuració de passius financers derivats de processos de modernització i reconversió en el cas de societats cooperatives, societats agràries de transformació i altres fórmules d'economia social.
  
Tercera. Beneficiaris dels préstecs
  
S'estableixen, a l'efecte d'aquest conveni, dos tipus de possibles beneficiaris:
  
a) Beneficiaris generals: tindran aquesta consideració els titulars d'explotacions agrícoles, ramaderes i de la flota pesquera, i també les empreses agroalimentàries, qualsevol que siga la seua forma jurídica, que desenvolupen activitats agràries de producció, transformació o comercialització en l'àmbit territorial de la Comunitat Autònoma Valenciana.
  
b) Beneficiaris preferencials: es consideraran com a tals aquells que, a més de complir els requisits establits en l'apartat anterior, tinguen la consideració d'explotació preferent o d'empresa agroalimentària preferent, d'acord amb el que s'establisca en els decrets que, amb aquesta finalitat, aprove el Govern Valencià, i amb el que es continga en les respectives normes de desplegament reglamentari.
  
Quarta. Condicions generals dels préstecs
  
Les condicions dels préstecs acollits a aquest conveni seran les següents:
  
Quantia:
  
Per al finançament de noves inversions en plans de millora d'explotacions agrícoles i ramaderes, com també de la flota pesquera.
  
- La quantia màxima serà del 80 per cent de l'import de la inversió no coberta per altres subvencions o ajudes públiques que s'obtinguen per al mateix projecte.
  
- La quantia mínima serà de 2 milions de pessetes per a l'agricultor individual i de 5 milions de pessetes per a explotacions agràries associades.
  
b) Per al finançament de noves inversions en empreses agroalimentàries, tant industrials com comercialitzadores de productes agroalimentaris i pesquers.
  
- La quantia màxima serà del 80 per cent de l'import de la inversió no coberta per altres subvencions o ajudes públiques que s'obtinguen per al mateix projecte.
  
- La quantia mínima serà de 10 milions de pessetes.
  
c) Per a la correcta estructuració de passius financers produïts per processos de modernització i reconversió en el cas d'entitats cooperatives.
  
- La quantia serà la que es derive com a necessària del pla de viabilitat, que haurà de ser aprovat per la consellera d'Agricultura, Pesca i Alimentació, amb l'informe previ de l'entitat financera prestatària i del Servei de Cooperativisme Agrari Valencià.
  
Per a l'aprovació d'aquests plans podrà exigir-se la subscripció i el desemborsament previ de determinades aportacions al capital social per part dels socis de la cooperativa, especialment en el cas que les operacions d'endeutament preexistents no es troben al corrent de pagaments.
  
Termini:
  
El termini de duració dels préstecs serà de 6 anys com a màxim.
  
Amortització del principal:
  
Les amortitzacions s'efectuaran els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència de préstec, sense menyscapte del que s'estableix en la clàusula següent.
  
Carència de principal:
  
Es fixarà sobre la base del període necessari per a la posada en marxa de la inversió, o segons el pla de viabilitat de l'empresa per al supòsit de refinançament. En cap cas no podrà excedir de dos anys.
  
Tipus d'interés:
  
El tipus d'interés nominal d'aquestes operacions es revisarà semestralment i no podrà excedir del límit següent: mibor de referència més un diferencial màxim d'1 punt.
  
S'entén per mibor de referència la mitjana aritmètica dels tipus mitjans d'interés de dipòsits interbancaris no transferibles en el termini de sis mesos del mercat de diners de Madrid, publicats pel Banc d'Espanya en el Boletín de la Central de Anotaciones, o en una altra publicació que el puga substituir, corresponents als últims set dies hàbils immediatament anteriors a l'inici de cada període de liquidació. Per al càlcul caldrà excloure dos dels set valors que s'hagen pres i que corresponguen al major i menor d'entre ells.
  
El valor del tipus de referència es revisarà el primer d'abril i el primer d'octubre de cada any, d'acord amb el que s'estableix en el paràgraf anterior.
  
Pagament d'interessos:
  
El pagament d'interessos s'efectuarà els dies 31 de març i 30 de setembre de cada any, segons el crèdit viu de l'operació en aquest semestre.
  
Comissions:
  
Les comissions màximes no excediran en conjunt del 0,50 per cent del principal de l'operació.
  
Garanties:
  
Les garanties exigibles per a aquestes operacions seran les admeses en dret a criteri de l'entitat financera prestamista.
  
Quan un possible beneficiari, a criteri de l'entitat financera, manque de garanties suficients per a accedir als crèdits previstos en aquest conveni, la Conselleria podrà subscriure convenis amb diferents entitats de caució reconegudes per les entitats financeres, a fi de facilitar l'aval corresponent. En aquests casos, l'entitat prestamista considerarà com a garantia suficient l'aval de les societats esmentades, sense que es puga exigir l'aportació de cap altra garantia, ja siga real, monetària o de tercers.
  
Cinquena. Subvencions
  
1. La Conselleria, en els termes i les condicions establits i d'acord amb les dotacions pressupostàries existents, podrà subvencionar els conceptes següents per a beneficiaris preferencials:
  
a) Una subvenció de fins a 5 punts d'interés anual, al llarg de tota la vida de l'operació, als interessos aplicats a les operacions de crèdit que es concerten en el marc d'aquest conveni. En cap cas no s'aplicarà subvenció a interessos de demora.
  
A l'efecte d'aquesta subvenció i atés el paper d'especial significació del cooperativisme en el sector agroalimentari valencià, s'estableix que aquelles cooperatives que presenten plans de creixement, d'expansió o d'integració cooperativa, a través de consorcis o de qualsevol altra forma jurídica, de tal manera que en possibiliten la qualificació com a empresa agroalimentària preferent en el termini màxim de quatre anys, tindran la consideració actual de beneficiaris preferencials.
  
b) A més, una subvenció addicional de fins al 100 per cent del cost de l'aval, quan el titular de l'explotació agrària preferent individual o el cap d'explotació de l'explotació agrària preferent associativa siga un jove agricultor.
  
2. Per a un únic beneficiari, els imports mínim i màxim de préstec susceptible de subvenció seran, respectivament:
  
- explotació preferent individual: 2 i 10 milions de pessetes
  
- explotació preferent associada: 5 i 20 milions de pessetes
  
- empresa agroalimentària no cooperativa: 10 i 200 milions de pessetes
  
- cooperativa: 10 i 300 milions de pessetes.
  
3. Els crèdits pressupostaris destinats a satisfer el finançament de les subvencions de tipus d'interés de les operacions objecte d'aquest conveni estaran determinats en cada una de les ordres de la Conselleria per les quals es convocaran públicament les ajudes indicades.
  
En tot cas, el compromís concret que la Conselleria assumeix davant cada operació s'establirà en cada una de les resolucions de concessió de les ajudes sol·licitades, la qual serà notificada a l'entitat prestamista abans de la formalització de cada operació.
  
4. L'amortització anticipada del préstec per part del prestatari o la cancel·lació, per causa legalment prevista, per part del prestamista, produirà, en tot cas, l'anul·lació de la part de la subvenció no meritada. L'entitat financera haurà de posar immediatament aquesta circumstància en coneixement de la Conselleria.
  
En qualsevol cas, la cancel·lació anticipada no eximeix del compliment total de la finalitat per a la qual es va concedir l'ajuda, de manera que l'incompliment d'aquestes finalitats provocarà l'anul·lació de la part ja satisfeta. En aquest cas, el beneficiari de la subvenció haurà de reintegrar les quantitats ja percebudes pel banc en nom seu.
  
Sisena. Pagament de les subvencions als tipus d'interés
  
L'import de les subvencions al tipus d'interés corresponents a cada exercici i a la totalitat de les operacions es pagarà el 31 de març i 30 de setembre de cada any.
  
El càlcul de la quantia de les subvencions que cal satisfer es durà a terme aplicant el tipus d'interés subvencionat al capital viu dels préstecs, segons el quadre d'amortització previst i acordat amb l'entitat financera.
  
Setena. Tramitació de préstecs i subvencions
  
1. Les sol·licituds de préstecs es presentaran davant l'entitat financera acompanyades de la documentació que corresponga en cada cas. Aquesta entitat l'aprovarà o la denegarà en el termini màxim de 30 dies i lliurarà, en el primer cas, un certificat de concessió de préstec que es farà arribar a la Conselleria.
  
L'entitat valorarà la viabilitat dels projectes d'inversió o de la cooperativa, en cas de reestructuració dels passius financers, i la suficiència de garanties amb independència de la concessió o no de la subvenció.
  
2. La sol·licitud de subvenció financera es presentarà davant la Conselleria acompanyada de la documentació necessària per a ser estudiada, del certificat de concessió de l'operació i de l'ordre de pagament d'aquesta, que tindrà caràcter irrevocable, a l'entitat financera en qüestió.
  
La Conselleria resoldrà sobre la sol·licitud considerant allò que s'estableix en les clàusules tercera i cinquena d'aquest conveni. Aquesta resolució inclourà, almenys, la quantitat del principal del préstec objecte de subvenció, el termini de l'operació, l'import de la subvenció concedida i les obligacions a què ha de fer front el sol·licitant, i establirà que el seu contingut quedarà condicionat a la formalització del préstec l'últim dia del mes natural següent.
  
La resolució es comunicarà per escrit a l'empresa sol·licitant i a l'entitat financera.
  
3. D'acord amb l'ordre, irrevocable, del beneficiari establida en el punt 1 anterior, la Conselleria abonarà directament la subvenció a les entitats financeres una vegada resulte acreditat el compliment de les condicions fixades en la resolució de concessió, entre les quals inclourà, almenys, l'atenció de les seues obligacions de pagament per part del prestatari. Amb aquesta finalitat, l'entitat prestamista haurà de certificar que l'operació es troba al corrent.
  
Vuitena. Revocació de les subvencions
  
La subvenció podrà ser revocada en cas d'incompliment, per part del beneficiari, de la finalitat dels préstecs o dels compromisos assumits com a conseqüència de la concessió d'aquella i tindrà els efectes previstos en la legislació vigent.
  
Novena. Publicitat del conveni
  
La Generalitat Valenciana es compromet a donar publicitat al conveni i promoure'n la utilització entre els potencials destinataris.
  
Deu. Seguiment del conveni
  
El seguiment d'aquest conveni el realitzarà conjuntament la Conselleria d'Agricultura, Pesca i Alimentació i l'Institut Valencià de Finances, en col·laboració amb les entitats firmants.
  
Onze. Vigència
  
La vigència d'aquest conveni s'estendrà des de la data de la firma fins al 31 de desembre de 1999.
  
I com a prova de conformitat, firmen aquest conveni, per duplicat i amb un sol efecte, en el lloc i la data indicats en l'encapçalament.
  
La consellera d'Agricultura, Pesca i Alimentació: M.ª Àngels Ramón-Llin i Martínez.
  
El director general de la Caja de Ahorros de Murcia: Carlos Egea Krauel.